**Sziasztok!**

Közeledik a Postás kupa nevezési határideje, ezért szeretnénk néhány dolgot a figyelmetekbe ajánlani:

1. **„Tájfutás - A családi zöld sport”**

szlogen jegyében igyekszünk a kisgyermekes családok, és a tájfutással ismerkedők számára a lehető legtöbb lehetőséget biztosítani. Ezért:

* A célban a verseny ideje alatt „gyermekmegőrzőt”(Óvodát) üzemeltetünk.
* A ballavidum csapata a cél melletti erdőterületen mindkét nap a 2-8 éves korosztály számára meseversenyt rendez.
* A szokásos nyílt (technikás és kezdő) kategóriák mellett meghirdetünk egy nyílt szalagozott kategóriát is. Ez a 10DK szalagozott kategóriával egyezik meg. Abban bízunk, hogy a tájfutással ismerkedők, a szalagozás mentén haladva a tájékozódás szépségeit a nélkül ismerhetik meg, hogy ezzel a „de ÉN hol vagyok” frusztráló érzés együtt járna.
* A nyílt és szalagozott pályák rajtja mindkét nap a cél közelében a meseverseny rajtjával azonos helyen van.
* A 10DK és nyílt kategóriákban nincs rajtidő, első napon 11 és 15 óra között, második napon 10 és 13 óra között bármikor el lehet indulni.

Ha ismerőseitek között van olyan, aki most ismerkedne meg a tájfutással, bátran hívjátok el, a nyílt szalagozott pálya kedvcsináló lesz, ha marad energiájuk, a közelben lévő MOL tanösvényen elsétálhatnak a piliscsabai gomba sziklához is.

1. **„Tájfutás - A versenysport”**

A verseny első napja a 10-es út és a lőtér közötti terepen lesz. A második napon a hosszabb pályák a Zajnát-i részre is átmennek. A válogató kategóriák résztvevői technikailag és fizikailag is nehéz pályákra számíthatnak, de szeretnénk megnyugtatni mindenkit, hogy a B és C fokozatú pályák kíméletesebbek, könnyebben teljesíthetők lesznek.

A Versenyközpont és Cél helye mindkét nap a 10-es út és lőtér között elterülő murvabánya melletti területen lesz. Megközelíthető a 10-es útról a piliscsabai egyetem bejáratánál lévő közlekedési lámpától (benzinkút, ALDI üzlet) induló murvás úton (sorompótól 700 m). A bányába tilos bemenni, az elkerített részen nem szabad áthaladni.

Akik busszal érkeznek, kérjük előre jelezni.

**A terepről újabb képeket tettünk fel a honlapra(** [**http://postas.mtfsz.hu/postaskupa/**](http://postas.mtfsz.hu/postaskupa/) **)**

**és megnézhetitek a tervezett pályaadatokat is.**

**Ne feledjétek: a nevezési határidő: március 25.**

POSTÁS KUPA 2014.04.12-13. Piliscsaba-Pilisvörösvár

Mindenkit szeretettel várunk:

Rendezőség